Dănuț Lupu nu a fost prezent la meciul Generației de Aur, deși a avut câteva contribuții importante în calificările echipei naționale din acea perioadă. Cornel Dinu a discutat despre acest subiect și l-a comparat pe analistul FANATIK cu Gică Hagi.
Cornel Dinu este de părere că Dănuț Lupu merita să fie prezent la meciul Generației de Aur. Fosta legendă a lui Dinamo a oferit detalii și exemple prin care demonstrează că analistul FANATIK a avut un rol important la echipa națională în rândul unor performanțe făcute de România în acea perioadă.
Totodată, Cornel Dinu a mai făcut și o comparație care va crea valuri în rândul suporterilor fotbalului românesc. Dinu susține că, în anumite privințe, Lupu avea calități peste nivelul lui Gică Hagi.
“Cu siguranță merita. Să ne aducem aminte că Lupu a fost unul dintre executanții penalty-ului în meciul decisiv cu Irlanda de la Genova. Chiar a bătut scăriță.
E adevărat că el până atunci nu s-a încadrat în schema de joc pe care eu o făcusem și care era legată de calitățile adversarilor.
Lupu este unul dintre cele mai mari talente din istoria fotbalului românesc. Mă încumet să îl compar, cu toate că avea o altă formă de execuții, dar este de nivelul lui Gică Hagi.
Probleme lui Lupu sunt de cu totul altă natură. El ca jucător a fost unul care avea calități extraordinare. Eu la Campionatul Mondial de atunci, unde el nu a jucat, am vrut să fac o echipă compactă și competitivă ținând cont și de calitățile adversarilor.
Trăim într-un moment de nedreptate imensă în toate domeniile României. Lupu făcea parte dintr-o grupă diferită. El nu a fost niciodată înghițit, pentru că era un jucător capabil în teren să facă de multe ori lucruri care îi erau superioare lui Hagi”, a spus Cornel Dinu la FANATIK SUPERLIGA.
“Lupu, pe lângă că dribla extraordinar și simțea jocul, era un tip care proteja mingea de o manieră extraordinară. În joc el a avut calități extraordinare.
Mircea Lucescu nu l-a luat degeaba la Dinamo. El a avut un rol deosebit la Dinamo, dar și la echipa națională în meciul cu Danemarca de pe Ghencea pentru Campionatul Mondial”, a mai spus Dinu la FANATIK SUPERLIGA CU HORIA IVANOVICI.